text: Skilte-portaler tages ned ved Vejle
  30 november 2013 kl. 16.35
  Anlægsarbejdet mellem Skærup og Vejle Nord på E45 er afsluttet, og motorvejen er blevet udvidet fra fire til seks spor. 
  Derfor skal de store portaler, Vejdirektoratet har brugt til variable hastighedstavler og informationstavler nu pilles ned.
  Det er et relativt kompliceret arbejde, der giver konsekvenser for trafikken på motorvejen.
  Første del af arbejdet begynder søndag klokken 20.00 og varer til klokken 06.00 mandag morgen. Her skal portalen syd for Vejlefjordbroen pilles ned. Omkring klokken 22.00 bliver det nødvendigt helt at spærre motorvejen i ca. 15. minutter mellem Vejle C og Vejle Nord.
  De følgende aftener og nætter, frem til fredag morgen, fortsætter arbejdet med de andre portaler på samme måde fra klokken 20.00 til 06.00 og med kortvarige, natlige lukninger af motorvejen. I alt skal der pilles otte portaler ned.
  Trafikanterne skal være opmærksomme på nedsat hastighedsbegrænsning samt færre kørespor de pågældende aftener og nætter.
  Trafikanterne skal forvente kø-kørsel fra arbejdets begyndelse klokken 20.00 alle aftener.
  Vejdirektoratet opfordrer derfor til, at trafikanterne kører forbi Vejle før klokken 20.00 fra søndag til torsdag, hvis det er muligt.
  Fredag morgen den 6. december forventer Vejdirektoratet at være helt færdige.
  